Skattechok i Sverige: Nu stiger skatten 26 mia kr

Politik Eksklusivt for kunder

Hvis du er i Malmø i dag og hører flere "jävla"-udbrud end normalt, så er der en grund til det.



Den svenske regering er nemlig klar med skattesmæk for hele 33 mia. svenske kroner til den svenske befolkning - eller hvad der svarer til 26 mia. danske kroner.



Det ligger i det finanslovudspil, som den rød-grønne regering med den socialdemokratiske statsminister Stefan Löfven i spidsen har serveret mandag morgen. Og som Löfven i øvrigt også er sikker på at få vedtaget i modsætning til sidste års fiasko, hvor han måtte æde de borgerlige partiers finanslovudspil, der var støttet af Sverigedemokraterne.



De borgerlige nikker ja



"Denne gang bliver det anderledes. Regeringen kan være sikker på, at finanslovudspillet bliver vedtaget i Riksdagen, eftersom de borgerlige partier har aftalt, at de ikke stemmer imod det," siger Bengt Roström, økonom i Nordea.



Med skattestigningerne foretager Löfven en kæmpe kovending på skatteområdet, for Sverige har under den foregående Reinfeldt-regering sænket skatterne så massivt - og opnået så høj vækst - at verdensrekorden i skattetryk er parkeret solidt i Danmark.



De 33 mia. kr. svarer til lidt under 1 pct. af økonomien, og det er den store grønthøster, den svenske regeringschef er ved at gøre klar.



Firmaer skal af med 16 mia



Blandt andet dropper Löfven den rabat, som virksomhederne får på de sociale afgifter, når de ansætter unge. Det blev allerede annonceret i foråret. Den droppede rabat giver i sig selv over 13,3 mia svenske kroner i kassen næste år.



Men den svenske version af boligjobordningen bliver også barberet. Der er lavere tilskud til reparationer, vedligehold og services for 5,8 mia. kr.



Og den røde farve på regeringen ses også af, at marginalskatten for de høje indkomster nu skal pumpes i vejret.



Skatten på den sidst tjente krone stiger nemlig for svenskere, der har en månedsløn på mellem 50.000 og 123.000 svenske kroner. Det sker, fordi regeringen helt aftrapper det såkaldte jobfradrag, der svarer til det danske beskæftigelsesfradrag. Så ingen svenskere, der tjener mere end 50.000 kr. om måneden, kan fremover få det.



Men det betyder også, ifølge svenske medier, at skatten på den sidst tjente krone kan komme op på 60 pct.



Löfven er også klar med højere skat på opsparing.



Højere benzinafgifter



Löfven vil også droppe en del skattefradrag på pensionsopsparing - og der er en stribe andre skatter gemt i det store skattesmæk til svenskerne.



Den grønne farve i regeringen skinner for eksempel igennem på højere afgifter på benzin og diesel.



Sverige har i den grad givet Danmark baghjul på væksten de seneste ti år, og det ser ud til at fortsætte. Ifølge Nordeas prognose lander den svenske vækst på omkring 3 pct. både i år og næste år.



Men der er underskud på de offentlige finanser på omkring 1,6 pct. i år, og , og da Löfven har kufferten fuld af nye velfærdsløfter til svenskerne, som skal være fuldt finansierede, så er han samtidig nødt til at udløse et gedigent skattesmæk på 35 mia. svenske kroner.



Målet er balance i budgetterne i 2018.



